REPUBLIKA SRBIJA

NARODNA SKUPŠTINA

Odbor za zdravlje i porodicu

01 Broj: 06-2/126-20

27. oktobar 2020. godine

B e o g r a d

ZAPISNIK

PRVE SEDNICE ODBORAZA ZDRAVLjE I PORODICU

 ODRŽANE 26. OKTOBRA 2020. GODINE

Sednica je počela u 11,00 časova.

 Sednici je predsedavao, saglasno članu 25. stav 2. Poslovnika Narodne skupštine, narodni poslanik Borisav Kovačević.

Sednici su prisustvovali članovi Odbora: dr sci. med. Darko Laketić, Zagorka Aleksić, dr Dragana Barišić, dr Marko Bogdanović, Nevena Đurić, Nataša Ivanović, dr Vesna Ivković, Borisav Kovačević, Rajka Matović, Svetlana Milijić, Dragana Branković Minčić, Slađana Nikolić, Milica Nikolić, Nikola Radosavljević, Goran Tasić i Emeše Uri.

Sednici Odbora je prisustvovala zamenica odsutnog člana Odbora Marija Leković (Sofija Maksimović).

 Predsedavajući Borisav Kovačević je konstatovao da su saglasno članu 80. Poslovnika Narodne skupštine ispunjeni uslovi potrebni za rad i odlučivanje i da Odbor, saglasno članu 25. stav 3. Poslovnika Narodne skupštine, na prvoj sednici radi prema sledećem dnevnom redu:

D n e v n i r e d

1. Izbor predsednika Odbora;
2. Izbor zamenika predsednika Odbora.

 Prva tačka dnevnog reda - **Izbor predsednika Odbora**

 Član Odbora dr Dragana Barišić je predložila dr sci. med. Darka Laketića za predsednika Odbora, ističući da je u prethodnom sazivu unapredio rad ovog odbora, te da je kao pomoćnik ministra zdravlja u periodu od 2012. do 2014. godine profesionalno obavljao tu dužnost. Dodala je da je dr Laketić po struci specijalista urolog, asistent na Medicinskom fakultetu i da je otac troje dece.

Nikola Radosavljević je podržao ovaj predlog, dodajući da je dr Darko Laketić pored ostalog u proteklom periodu svojim angažovanjem doprineo borbi protiv pandemije zarazne bolesti COVID-19.

Odbor je jednoglasno (16 glasova za, od 16 prisutnih članova Odbora) prihvatio ovaj predlog i izabrao dr sci. med Darka Laketića za predsednika Odbora za zdravlje i porodicu.

 Druga tačka dnevnog reda – **Izbor zamenika predsednika Odbora**

Predsednik Odbora, dr sci. med. Darko Laketić, zahvalio se na ukazanom poverenju i podsetio da su aktivnosti ovog odbora značajne za građane i celokupno društvo. Takođe je podsetio da su u radu Komisije za istraživanje posledica NATO bombardovanja 1999. godine, učestvovali i pojedini članovi Odbora. Naglasio je da je u periodu kovid krize i svih izazova povezanih sa ovom epidemijom, neophodno prisustvo na sednicama, rad i intenzivna saradnja svih članova Odbora u cilju rešavanja problema u vezi sa aktuelnom epidemijom kao i i svih drugih pitanja u zdravstvenom sistemu. Smatra da će Odbor u ovom sastavu imati novi kvalitet jer će se oblast zdravstva sagledavati iz različitih uglova, imajući u vidu da u Odboru pored lekara ima ekonomista i pravnika. Najavio je zakonodavnu aktivnost i tematske sednice, te da će Odbor u narednom periodu nastavi rad na unapređenju svoje zakonodavne, predstavničke i kontrolne uloge.

Zatim je predsednik Odbora dr Darko Laketić izneo predlog za zamenika predsednika Odbora, uz napomenu da na osnovu parlamentarnih konsultacija mesto zamenika predsednika ovog odbora pripada Poslaničkoj grupi SPAS. Saglasno tome, za zamenika predsednika Odbora je predložio narodnu poslanicu Sofiju Maksimović, koja iz opravdanih razloga nije prisutna na ovoj sednici*.*

Odbor je jednoglasno (17 glasova za, od 17 prisutnih članova i zamenika člana Odbora) prihvatio ovaj predlog i izabrao Sofiju Maksimović za zamenika predsednika Odbora za zdravlje i porodicu.

 Povodom ove tačke dnevnog reda nije bilo više predloga ni diskusije.

 Sednica je završena u 11,30 časova.

 SEKRETA PREDSEDNIK

Božana Vojinović Dr sci. med. Darko Laketić

.